送張山人歸嵩陽
作者：白居易
朝代：唐

paragraphs: 黃昏慘慘天微雪，修行坊西鼓聲絕。
張生馬瘦衣且單，夜扣柴門與我別。
媿君冒寒來別我，爲君酤酒張燈火。
酒酣火煖與君言，何事入關又出關。
荅云前年偶下山，四十餘月客長安。
長安古來名利地，空手無金行路難。
朝遊九城陌，肥馬輕車欺殺客。
暮宿五侯門，殘茶冷酒愁殺人。
春明門，門前便是嵩山路。
幸有雲泉容此身，明日辭君且歸去。